NYT: Je li potpredsjednik Cheney dio problema ili rješenja? (13/8/02) - 2002-08-13
Times se osvrće na današnji gospodarski forum i navode da je bivša tvrtka gospodina Cheneya počinila neke knjigovodstvene nepravilnosti
New York Times postavlja pitanje je li gospodin Cheney idealna osoba za istureno mjesto na gospodarskom forumu na kojem će govoriti o velikim poslovnim skandalima i korporacijskoj korupciji koji potresaju najjaču ekonomiju svijeta? Američki potpredsjednik je, naime i sam umiješan u skandal u firmi Halliburton na čijem se čelu nalazio prije dolaska u Bijelu kuću, a koja je pod istragom glede mogućih nepravilnosti u knjigovodstvu: “Zato gospodin Cheney, u trenutku kada Amerikanci traže od svoje vlade da izlječi oboljelu ekonomiju, izgleda više kao dio problema, a manje kao njegovo rješenje” - ističe New York Times. Bostonski Christian Science Monitor prenosi pisanje tjednika Newsweek koji navodeći izjavu jednog talibana tvrdi da je Osama bin Laden prošlog prosinca, pod vatrom američkih vojnika i po velikom snijegu, uspio jašući na konju, pobjeći iz Afganistana. Drugi svjedok, takodjer taliban, kaže da je vidio bin Ladena u veljači ove godine, zajedno s 15-tak tjelohranitelja, u mjestu Shahikot, gdje su se talibanske snage pripremale za američki napad. Vraćamo se New York Timesu koji u današnjem broju piše da se po medijima obično najbrajaju žrtve i štete koje načine uragani, tornada, potresi, požari, ali da se često ne objave podaci o žrtvama toplotnih udara. Navodi se da vrućina u Sjedinjenim Državama ubije godišnje više ljudi nego sve ostale prirodne nesreće – zajedno! Prema podacima Centra za klimatska istraživanja na sveučilštu Delaware, vrućina je uzrok smrti za tisuću i pol Amerikanaca koji žive u gradovima, dok tornada, potresi i poplave zajedno godišnje odnesu manje od 200 života! Za kraj pregleda američkog tiska vijest koju prenose svi dnevnici: Na jednom romantičnom havajskom otoku vjenčali su se glumac Nicolas Cage i Lisa Marie Presley, kćerka najvećeg američkog glazbenog kulta – Elvisa Presleya, čiji se tjedan upravo obilježava u Sjedinjenim Državama. To je Cageu drugi, a njegovoj novoj supruzi treći brak. Jedan od tih brakova bio je i s Michael Jacksonom!